SK Úradný vestník Európskej únie C 39/5

OZNÁMENIE KOMISIE PODĽA ČLÁNKU 4 ODS. 1 PÍSM. a) NARIADENIA RADY (EHS) č. 2408/92

Írskom vykonaná úprava záväzku verejnej služby, pokiaľ ide o pravidelné letecké služby medzi Kerry a Dublinom

(2005/C 39/05)

(Text s významom pre EHP)

1. Írsko sa rozhodlo upraviť záväzok verejnej služby uverejnený v Úradnom vestníku Európskych spoločenstiev C 66/04 z 15. marca 2002 podľa článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva, pokiaľ ide o pravidelné letecké dopravné služby na trase Kerry-Dublin s účinnosťou od 22. júla 2005.

2. Záväzky verejných služieb sú:

2.1. Minimálna frekvencia letov a kapacita miest:

a) Denne sa musia uskutočniť minimálne tri spiatočné lety, sedem dní v týždni.

b) Na trase Kerry-Dublin a späť musí byť k dispozícii minimálne 135 miest (t. j. minimálne 270 miest v oboch smeroch).

Uvedené požiadavky platia počas celého roka.

2.2. Typ použitých lietadiel:

a) Doprava musí byť zabezpečená lietadlom s pretlakovou kabínou s minimálnou kapacitou 30 miest pre cestujúcich.

b) Dopravcovia sú upozornení na technické a prevádzkové podmienky platné na letiskách. Ďalšie informácie sú dostupné na tejto adrese: Airports Division, Department of Transport, 44 Kildare Street, Dublin 2, Mr Liam Keogh, tel: (+353) 1 6041594, fax: (+353) 1 6041681, e-mail: liamkeogh@transport.ie

c) Služby sa budú prevádzkovať na letiskách podliehajúcich jurisdikcii Írskeho úradu pre civilné letectvo (Irish Aviation Authority).

2.3. Letový poriadok:

V pracovných dňoch, od pondelka do piatku, musí byť do letového poriadku zahrnutý ranný let z Kerry do Dublinu a večerný let z Dublinu do Kerry, ktorý umožní cestujúcim, vrátane cestujúcich na služobných cestách, uskutočniť spiatočný let v rámci jedného dňa. Táto požiadavka platí počas celého roka.

2.4. Cestovné:

a) Je možné použiť rôzne cestovné za týchto podmienok: i) Maximálne cestovné vo výške 75 eur pre jeden smer na minimálne 80 % kapacity miest za deň v oboch smeroch Kerry-Dublin. ii) Pre zvyšné miesta minimálnej dennej kapacity požadovanej na danú trasu neplatia žiadne obmedzenia cestovného.

b) Cestovné uvedené v písmene a) bod i) je možné zvýšiť raz ročne po súhlase ministra dopravy, ak dôjde k mimoriadnemu a nepredvídateľnému zvýšeniu nákladových faktorov ovplyvňujúcich prevádzku trás, za ktoré nie je dopravca zodpovedný. Nové cestovné sa oznámi dopravcovi, ktorý prevádzkuje službu, a nenadobudne účinnosť pred jeho oznámením Európskej komisii a uverejnením v Úradnom vestníku Európskych spoločenstiev.

2.5. Obchodné aspekty letov:

Pri predaji leteniek sa musí používať minimálne jeden počítačový rezervačný systém. Od dopravcu sa vyžaduje, aby rozdeľoval cestovné v rámci záväzku verejnej služby prostredníctvom jedného z veľkých cestovných globálnych distribučných systémov alebo prostredníctvom medzinárodne uznaného, na internete založeného, rezervačného systému, alebo veľkej internetovej stránky z oblasti cestovania.

2.6. Plynulosť a spoľahlivosť služieb:

a) Okrem prípadov zavinených vyššou mocou nesmie počet letov, ktoré sú zrušené z dôvodu priamo zavineného dopravcom prekročiť 2 % požadovaného minimálneho počtu letov za rok.

b) Okrem prípadov zavinených vyššou mocou nesmie počet letov, ktoré sú zmeškané o viac ako 30 minút z dôvodu priamo zavineného dopravcom prekročiť 20 % požadovaného minimálneho počtu letov za rok.